En 19-årig mand fra Hjørring er i kritisk tilstand, efter at han søndag aften blev ramt af en bil i Hjørring. Det oplyser vagtchef hos Nordjyllands Politi, Jesper Sørensen. Politiet modtog en anmeldels via 112 klokken 21.53, der omhandlede et trafikuheld i Hjørring i krydset mellem Løkkensvej og Nordens Allé. Her skulle den 19-årige ifølge vagtchefen have stået ved et busstoppested sammen med et familiemedlem. - Han står med sin mobiltelefon - om han taler i den, eller hvad han gør, ved vi ikke - men han bevæger sig muligvis baglæns ud på kørebanen, idet han bliver ramt af en 71-årig bilist, der kører ad vestlig retning på Løkkensvej, forklarer vagtchef Jesper Sørensen. Mødet med bilen er så voldsomt, at den 19-årige kommer alvorligt til skade, og han bringes med en ambulance til Aalborg Universitetshospital. Hans tilstand er kritisk, oplyser vagtchefen. Den 71-årige bilist skulle være sluppet uskadt fra uheldet, hvor en bilinspektør har været på stedet for at klarlægge omstændighederne ved den alvorlige ulykke.

Referat:
En 19-årig mand blev søndag aften ramt af en bil i Hjørring, og hans tilstand er kritisk.